b"\n_START_ARTICLE_\nK\xc3\xa1rpathos\n_START_SECTION_\nGeografi\n_START_PARAGRAPH_\n\xc3\x98ya er lokalisert rundt 47\xc2\xa0km s\xc3\xb8rvest for Rhodos i den delen av Middelhavet som kalles for det karpatiske hav (latin: Carpathium Mare). Kretahavet, et delomr\xc3\xa5de av Middelhavet, har sin \xc3\xb8stlige grense definert av Karpathos._NEWLINE_Karpathos' h\xc3\xb8yeste punkt er fjellet Lastos, 1 215 meter h\xc3\xb8yt. Karpathos best\xc3\xa5r av 10 landsbyer. Alle landsbyene har bevart \xc3\xb8yas tradisjonelle stil. I s\xc3\xb8r\xc3\xb8st finnes Pigadia (det offisielle navnet er Karpathos) som er hovedstaden og \xc3\xb8yas hovedhavn. Byen er omgitt av landsbyene Menetes, Arkasa, Aperi, Volada, Othos, og Pyles. I nord er Mesochori, Spoa og Olympos, som har stor arkitektonisk og folkloristisk interesse. Det er to havner p\xc3\xa5 \xc3\xb8ya, den nevnte i byen Pigadia og den andre nord p\xc3\xa5 \xc3\xb8ya ved Olympos kalt for Diafani._NEWLINE_Karpathos nabo\xc3\xb8y i s\xc3\xb8r er Kassos og i nord er det kun 100 meter avstand til den ubebodde Saria. Denne \xc3\xb8ya var tidligere siden antikken tilsluttet Karpathos med en landtange, men et jordskjelv skilte dem. Saria har bevart mange betydningsfulle oldtidsminner, men disse har i liten grad blitt unders\xc3\xb8kt.\n_START_SECTION_\nKlima\n_START_PARAGRAPH_\nV\xc3\xa6rstasjonen p\xc3\xa5 Karpathos sammen med Ierapetra p\xc3\xa5 Kreta holder Hellas h\xc3\xb8yeste \xc3\xa5rlige gjennomsnittstemperatur, 20.1\xc2\xa0\xc2\xb0C (68\xc2\xa0\xc2\xb0F) (1950\xe2\x80\x931960, 1970\xe2\x80\x931975).\n_START_SECTION_\nHistorie\n_START_PARAGRAPH_\n\xc3\x98ya var b\xc3\xa5de i antikken og i middelalderen n\xc3\xa6rt tilknyttet Rhodos. \xc3\x98yas n\xc3\xa5v\xc3\xa6rende navn er nevnt, men en liten endring av en bokstav, i Homers Iliaden som Krapathos (\xce\xbf\xe1\xbc\xb3 \xce\xb4' \xe1\xbc\x84\xcf\x81\xce\xb1 \xce\x9d\xce\xaf\xcf\x83\xcf\x85\xcf\x81\xcf\x8c\xce\xbd \xcf\x84' \xce\xb5\xe1\xbc\xb6\xcf\x87\xce\xbf\xce\xbd \xce\x9a\xcf\x81\xce\xac\xcf\x80\xce\xb1\xce\xb8\xcf\x8c\xce\xbd \xcf\x84\xce\xb5 \xce\x9a\xce\xac\xcf\x83\xce\xbf\xce\xbd \xcf\x84\xce\xb5). Apollonios Rhodios i hans epos Argonautika gjorde \xc3\xb8ya til en havn for \xc3\xa5 tilkalle alle argonautene som reiste mellom Libya og Kreta. Karpathos er ogs\xc3\xa5 nevnt av Vergil, Plinius den eldre og Strabon. \xc3\x98yboere fra Karpathos kjempet sammen med Sparta i Peloponneskrigen i 431 f.Kr. og tapte sin uavhengighet til Rhodos i 400 f.Kr. I \xc3\xa5r 42 f.Kr. ble \xc3\xb8ya underlagt romerne. Etter at Romerriket ble delt ble Karpathos en del av Det bysantinske riket, den greskspr\xc3\xa5klige \xc3\xb8stlige delen av det tidligere Romerriket. Ved 1304 ble Karpathos gitt som et f\xc3\xb8ydalt len av den bysantinske keiseren til korsarene Andrea og Lodovico Moresco fra republikken Genova, men falt i 1306 under Andrea Cornaro, et medlem av adelsfamilien Cornaro i republikken Venezia. Huset Cornaro kontrollerte Karpathos fram til 1538 da den havnet under besittelsen til osmanske tyrkere. Under osmanerne forfalt \xc3\xb8ya betydelig._NEWLINE_I \xc3\xa5rene 1821-1822, under den den greske selvstendighetskrigen, kunne \xc3\xb8ya frigj\xc3\xb8re seg selv, men havnet igjen inn under osmansk styre. I 1835 skattla sultan Mahmud II \xc3\xb8ya med skattesystemet Maktu ved at det betalt en \xc3\xa5rlig sum framfor \xc3\xa5 kalkulere hver enkelt husholdning. Det osmanske styret endte den 12. mai 1912 da italienerne erobret \xc3\xb8ya sammen med resten av Dodekanesene under den italiensk-tyrkiske krig i 1911-1912. P\xc3\xa5 denne dagen i mai gikk sj\xc3\xb8folk fra den italienske marine, Regia Marina, henholdsvis krigsskipene \xc2\xabVittorio Emanuele\xc2\xbb og \xc2\xabAlpino\xc2\xbb i land p\xc3\xa5 Karpathos._NEWLINE_Med Lausannetraktaten i 1923 ble Karpathos sammen med resten av Dodekanesene underlagt det italienske koloniriket som Isole Italiane dell'Egeo (\xc2\xabde italienske egeiske \xc3\xb8yer\xc2\xbb), men ble avgitt til Hellas i henhold til Paristraktatene i 1947. \xc3\x98ya ble formelt en del av Hellas den 7. mars 1948 sammen med resten av \xc3\xb8yene i Dodekanesene._NEWLINE_Til tross for sin fragmenterte fortid under mange ulike herskere og undertrykkere, har \xc3\xb8ya det siste halve \xc3\xa5rhundret bedret \xc3\xb8yas utvikling. En krigsherjet \xc3\xb8konomi sendte mange \xc3\xb8yboere som utvandrere til USA, men mange av disses familier har siden enten kommet tilbake eller investert omfattende. Som et resultat har Pigadia og mange av de andre byene med hell f\xc3\xa5tt moderne elementer integrert med den tradisjonelle settingen. I fjellene i nord er det derimot en verden for seg selv hvor \xc3\xb8yboerne har bevart sin gamle tradisjon n\xc3\xa6rmest religi\xc3\xb8st._NEWLINE_Den 23. mai 2006 kolliderte to stridsfly, et gresk og et tyrkisk, begge av typen F-16 Falcon, rundt 20\xc2\xa0km fra \xc3\xb8ya. Hellas gj\xc3\xb8r krav p\xc3\xa5 et 16\xc2\xa0km bredt nasjonalt luftrom langs egen kystlinje, noe Tyrkia ikke aksepterer og utfordrer gresk luftrom med provokasjoner gang p\xc3\xa5 gang, og konflikter i Egeerhavet har siden 1974 tre ganger nesten f\xc3\xb8rt til krigserkl\xc3\xa6ring.\n_START_SECTION_\nOlymbos\n_START_PARAGRAPH_\nFjellandsbyen Olympos (\xce\x8c\xce\xbb\xcf\x85\xce\xbc\xcf\x80\xce\xbf\xcf\x82) ble f\xc3\xb8rst bosatt en gang p\xc3\xa5 700-tallet og er en av de st\xc3\xb8rste severdighetene p\xc3\xa5 Karpathos p\xc3\xa5 grunn av sin dramatiske beliggenhet og beboernes folkedrakter. Olymbos ble bosatt p\xc3\xa5 nytt i 1420 av innbyggere fra Saria og fra den antikke Vrykous, \xc2\xabden tapte byen p\xc3\xa5 Karpathos\xc2\xbb, som flyktet opp fjellene for \xc3\xa5 unng\xc3\xa5 overfall fra pirater og sarasenere. Der, isolert fra omverdenen, ble ikke bare den gammelmodige doriske dialekten bevart, men ogs\xc3\xa5 kunst, kultur og skikker. Det relativt store stedet ligger ved kysten, beskyttet mot innsyn av et stort berg. P\xc3\xa5 berghammeren over byen ligger en rad med kverner, og bak stuper fjellet rett ned i havet.\n_START_SECTION_\nTransport\n_START_PARAGRAPH_\nKarpathos flyplass med en relativ stor rullebane er lokalisert p\xc3\xa5 s\xc3\xb8rsiden i omr\xc3\xa5det Afiartis. \xc3\x98ya er knyttet til nabo\xc3\xb8yene og til det greske fastlandet med ferger og fly. Fergene har transport til og fra Piraeus (via Kreta og Rhodos). Faste fly g\xc3\xa5r mellom Rhodos, Kasos, Kreta og Athen daglig. I tillegg er det charterfly fra ulike europeiske byer i h\xc3\xb8ysesongen i april-oktober._NEWLINE_P\xc3\xa5 selve \xc3\xb8ya er biler den foretrukne m\xc3\xa5ten for transport. Havnen, flyplassen, de fremste landsbyene, og andre popul\xc3\xa6re steder er knyttet sammen med et system av kommunale veger, de fleste asfaltert. I l\xc3\xb8pet av sommerm\xc3\xa5nedene g\xc3\xa5r det sm\xc3\xa5 private b\xc3\xa5ter fra Pigadia til ulike stoppesteder langs \xc3\xb8ya daglig, inkludert Olympos (via Diafani) og til en del strender som ellers ligger vanskelig tilgjengelig. Drosjer med faste priser og kommunale busser er ogs\xc3\xa5 tilgjengelige \xc3\xa5ret rundt.\n_START_SECTION_\nBefolkningen\n_START_PARAGRAPH_\nI henhold til folketellingen av 2011 var det 6 181 innbyggere. Dette antallet mer enn dobles i sommerm\xc3\xa5nedene da mange utvandrede \xc3\xb8yboere kommer til \xc3\xb8ya for \xc3\xa5 feriere med sine familier. I tillegg kommer mange europeiske turister. Til sammen kan det v\xc3\xa6re opp til 20 000 om sommeren. Befolkningstettheten er st\xc3\xb8rst i l\xc3\xb8pet av den 15. august grunnet festivalen Panagias (for Jomfru Marias himmelfart)."